TARYBOS SPRENDIMAS
2005 m. liepos 18 d.
dėl Europos bendrijos prisijungimo prie Jungtinių Tautų Europos ekonominės komisijos taisyklės Nr. 94, patvirtinančios vienodus reikalavimus transporto priemonėms dėl keleivių apsaugos priekinio susidūrimo atveju, ir taisyklės Nr. 95, patvirtinančios vienodus reikalavimus transporto priemonėms dėl keleivių apsaugos šoninio susidūrimo atveju, taikymo
(Tekstas svarbus EEE)
(2005/614/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas) (1), ypač į 3 straipsnio 3 dalį ir 4 straipsnio 2 dalį,
atsižvelgdama į Komisijos pasiūlymą,
atsižvelgdama į palankią Europos Parlamento nuomonę (2),
kadangi:
(1)
Jungtinių Tautų Europos ekonominės komisijos taisyklių Nr. 94 ir Nr. 95 norminiais reikalavimais, patvirtinančiais vienodus reikalavimus transporto priemonėms dėl keleivių apsaugos priekinio ir šoninio susidūrimo atveju, ketinama pašalinti technines kliūtis susitariančiųjų šalių tarpusavio prekybai motorinėmis transporto priemonėmis ir užtikrinti aukštą keleivių saugumo lygį.
(2)
Taisyklė Nr. 94 ir taisyklė Nr. 95 nebuvo įtrauktos į Tarybos sprendimo 97/836/EB II priedą, nes neatitiko EB techninių reikalavimų ir specifikacijų, kai ji prisijungė prie pataisyto 1958 m. susitarimo taikymo.
(3)
Atsižvelgiant į vėlesnius taisyklės Nr. 94 (3) ir taisyklės Nr. 95 (4) pakeitimus, reikėtų jas įtraukti į Bendrijos motorinių transporto priemonių tipo patvirtinimo sistemą.
NUSPRENDĖ:
1 straipsnis
1. EB taiko Jungtinių Tautų Europos ekonominės komisijos taisyklę Nr. 94, patvirtinančią vienodus reikalavimus transporto priemonėms dėl keleivių apsaugos priekinio susidūrimo atveju.
2. EB taiko Jungtinių Tautų Europos ekonominės komisijos taisyklę Nr. 95, patvirtinančią vienodus reikalavimus transporto priemonėms dėl keleivių apsaugos šoninio susidūrimo atveju.
3. Taisyklių tekstai yra pridedami prie šio sprendimo.
2 straipsnis
Jungtinių Tautų Europos ekonominės komisijos taisyklė Nr. 94, patvirtinanti vienodus reikalavimus transporto priemonėms dėl keleivių apsaugos priekinio susidūrimo atveju, ir Jungtinių Tautų Europos ekonominės komisijos taisyklė Nr. 95, patvirtinanti vienodus reikalavimus transporto priemonėms dėl keleivių apsaugos šoninio susidūrimo atveju, yra įtraukiamos į Bendrijos motorinių transporto priemonių tipo patvirtinimo sistemą.
3 straipsnis
Komisija apie šį sprendimą praneša Jungtinių Tautų Generaliniam sekretoriui.
Priimta Briuselyje, 2005 m. liepos 18 d.